PRD: - Áibbas dohkketmeahttun ahte boazodoallit Romssas ja Finnmárkkus eai oaččo máksojuvvot doarjaga mearriduvvon beaivái

**Sámediggeráđđi Hans Ole Eira (Gb) ballá Romssa ja Finnmárkku boazodolliid ruhtadiliin go doarjagiid máksin maŋiduvvo dán jagi maid.**

Boazoeaiggádat Nordlánddas, Trøndelágas ja Hedemárkkus leat ožžon máksojuvvot doarjaga áigemeari sisa.

Eira lohka ahte dat orru šaddame jahkásaš váttisvuohtan Romssa ja Finnmárkku stáhtahálddašeaddjái ja dasa ferte gávdnot čoavddus.

- Lea nu ahte boazodoalloealáhusas lea leamaš guohtunroassu dán dálvvi ja vaikke boazoeaiggádat leat ožžon liigeruđa fuođđarii, de lea guohtunroassu dagahan lasi ja eahpečielga goluid boazodolliide, lohka Eira.

Dán jagi lea lassin guohtunrossui boaldámušhaddi maid loktanan.

- Fuolastuvan go doarjja mii lea dehálaš boazoeaiggádiidda nu ahte sáhttet háhkat dárbbašlaš diŋggaid ja máksit rehkegiid maŋŋel roassodálvvi ii boađe, dadjá Eira.

Romssa ja Finnmárkku stáhtahálddašeaddji lea dieđihan ahte doarjaga máksin maŋŋona máŋggain vahkkuin.

- Sámediggi lea bivdán čilgehusa Stádahálddašeaddjis manne doarjaga máksin lea maŋŋonan, dadjá Eira.

Son lohka ahte doarjjaohcamat ja doarjagiid máksin lea bargu mii lea juohke jagi ja ferte vuoruhuvvot, nu ahte dat ii čuoza boazoeaiggádiidda juohke jagi.

- Boazoeaiggádat fertejit maid oažžut fásta máksindáhtona, vai boazodoalus lea diehttevašvuohta. Dat lea diehttalasvuohta eanadoalus ja nu ferte maid šaddat boazodoalloealáhusas.

Sámediggeráđđi áigu čuovvulit dán ášši, ja geahččalit váikkuhit dasa ahte dákkár eahpesávahahtti dilli maŋiduvvon máksimiiguin ii čuožžil boahtteáiggis.

*Jearahallama addá ja gažaldagaid vástida sámediggeráđđi Hans Ole Eira (GB), +47 918 61 471, hans.ole.eira@samediggi.no. +47 918 61 471,* *hans.ole.eira@samediggi.no*